**Pisicot şi vrăbiuţa (zece momente)**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I

Vrăbiuţa de la mare

Se bronza pe aripioare.

Mai tăcut decât un peşte,

Pisicotul o pândeşte.

O pândeşte de sub floare

Mustăcind din mustăcioare.

II

Peştişorii trec călare

Pe cai verzi, pe cai de mare.

Cei mai mici şi cei mai mari

Ne privesc prin ochelari.

Mijlociii ca mărime,

Se gândesc numai la rime.

Crabii sunt gândaci stângaci,

Cam urâţi, ce să le faci!

Dar la firea lor stângace

Şi-au făcut o carapace.

Crabii sunt un fel de raci

Mai rotunzi, mai cufundaci.

III

Cu nisipul dat prin sită,

Plaja-i galbenă

Ca mierea,

Doar puţin zaharisită.

Pisicotul Gheară-tare

Se bronzase stând la soare,

Astfel că, la început,

Nici nu l-am recunoscut.

IV

Ştiţi că pisicotul are

Zeci de perne la picioare?

Zece-n spate, zece-n faţă,

Merge lin, nu se agaţă.

Mare javră, mare, mare!

Parcă nici nu are gheare!

V

Labele când şi le linge

De lapte sau de funinge,

Cu ghetuţele lui unse

Se joacă de-a v-aţi ascunse.

Când se spală Pisicot,

Şi o face foarte des,

Negreşit, bineînţeles,

Nu se zgârie pe bot.

VI

Crede c-o să-i meargă strună

Vânătoarea lui de vrăbii.

Ziua-i soare, noaptea-i lună,

Marea-i plină de corăbii.

Hai cu laţul, hai cu sfoara,

Pisicot se crede tare,

Că, de cum se lasă seara,

El nu trece la culcare,

Ci, la cuib, în pom urcând,

Prinde vrabia în gând.

VII

Însă vrabia bronzată

E hazlie, e şireată.

S-a-mbrăcat în cucuvea

Şi-aşteptându-şi musafirul,

Într-o carte răsfoia.

VIII

– Pisicot, coadă de-un cot,

Şi la vârf făcută nod,

Nu te duce la răscruce,

C-o să-ţi fie rău de tot!

IX

Dar mutriţa lui deşteaptă

Nu ascultă, nu aşteaptă.

Şi-n costumul lui de bal,

A căzut într-un canal.

X

Întâmplată întâmplare!

Pisicot a fost luat,

Dus rapid cu o salvare

La spital şi pus în pat.

Are pisicot răbdare,

Are febră foarte mare,

Rupte câteva oscioare,

Şi durere, şi coşmare.

Doctorul i-a dat injecţii,

Mâţa soră-i face frecţii…